钦定古今图书集成/理学汇编/学行典/第172卷 > 周蕙
## 钦定古今图书集成/理学汇编/学行典/第172卷 > 周蕙

按《明外史周蕙传》：“蕙字廷芳，秦州人。为临洮卫卒，戍
兰州。年二十，听人讲《大学》首章，惕然感动，遂读书。州
人段坚，薛瑄门人也，时方讲学于里，蕙往听之，与辨
析，坚大服，诲以圣学，蕙乃研究五经。又从学安邑李
昶，昶亦瑄门人也。由举人官清水教谕。学使者叹其
贤，荐昶代己，命未下而卒。蕙从之久，学益邃。恭顺侯”
吴瑾镇陕西，欲聘为子师，固辞不赴。或问之，蕙曰：“吾
军士也，召役则可。若以为师，师岂可召哉？”瑾躬送二
子于其家，蕙始纳贽焉。后还居秦州之小泉。幅巾深
衣，动必由礼。州人多化之，称为小泉先生。以父久游
江南不返，渡扬子江求父，舟覆溺死。